Magister Jobertus de Ponte, curie Senonensis officialis, omnibus presentes litteras inspecturis, in Domino salutem. Universitati vestre notum fieri volumus et presenti scripto protestamur quod constitutus in presencia nostra Abraam de Villa-Nova-Regine vendidit canonicis Beati-Pauli Senonensis, tres portiones terre pro viginti sex libris Pruvinensibus quorum una sita est inter Veronem et Domum-Dei de Verone, et altera inter cheminum et Jonam: tertia vero, in calma inter Veronem et Rovretum, et quoddam pratum situm prope dictam Domum-Dei; vendidit etiam eisdem canonicis duos denarios et obolum annui census quos percipiebat ad Rovretum. Hanc autem venditionem laudaverunt Nicholaus et Jaquinus, filii dicti Abrae et Hugo de Verone, miles, de cujus feodo erant terre et pratum et census, qui Hugo prefatis canonicis quittavit universum jus quod in predictis terris, prato et censu habebat; nec omitandum est quod sepedictus Abraam constituit prenominatum Hugonem, militem, et Nicholaum superius nominatum, et Andream de Villa-Nova-Regine, nepotem prepositi ejusdem ville, plegios erga canonicos de recta garantia super venditione ista portanda. In cujus rei memoriam presentem paginam fecimus annotari et sigilli curie Senonensis munimine roborari. Actum, anno Gratie Mº CCº quarto, octavo idus aprilis.